DA Den Europæiske Unions Tidende CE 84/845

(2004/C 84 E/0938)

SKRIFTLIG FORESPØRGSEL E-0693/04

af Johanna Boogerd-Quaak (ELDR), Ieke van den Burg (PSE) og Joke Swiebel (PSE) til Kommissionen

(9. marts 2004)

Om: Forslag til Rådets direktiv KOM(2003) 657 og direktiv 86/378/EØF

I Kommissionens forslag (KOM(2003) 657) om gennemførelse af princippet om ligebehandling af kvinder og mænd i forbindelse med adgang til og levering af varer og tjenesteydelser drejer det sig om anvendelsen af kønsrelaterede aktuarmæssige faktorer. Som Kommissionen rigtigt bemærker i begrundelsen og i betragtning 13 i forslaget er anvendelsen af kønsrelaterede aktuarmæssige faktorer vidt udbredt i forsikringsbranchen, selv om sådanne faktorer ikke afspejler objektive forskelle. Anvendelsen af sådanne faktorer bør derfor forbydes, jf. artikel 4 i forslaget. Vi tilslutter os uindskrænket denne opfattelse, og vi vil støtte Kommissionen i dette forslag.

Samtidig ønsker vi at minde Kommissionen om, at der i henhold til artikel 6, stk. 1, litra h, i det fjerde direktiv om ligebehandling (Rådets direktiv 86/378/EØF (1) af 24. juli 1986 om gennemførelse af princippet om ligebehandling af mænd og kvinder inden for de erhvervstilknyttede sociale sikringsordninger) anvendes aktuarmæssige beregningsfaktorer, der er forskellige for de to køn.

Endvidere kan en sådan situation skabe forvirring, når det skal fastslås, om tillægspensionsordninger hører ind under den såkaldte anden eller tredje søjle, og om de skal behandles i henhold til direktiv 86/378/EØF eller i henhold til det nye direktiv.

Idet vi antager, at ovennævnte forslag fra Kommissionen vil blive vedtaget af Parlamentet og Rådet i løbet af kort tid, bedes Kommissionen besvare følgende spørgsmål: Er Kommissionen rede til at forelægge Parlamentet og Rådet et forslag til ændring af direktiv 86/378/EØF, således at anvendelsen af kønsrelaterede aktuarmæssige faktorer også forbydes inden for de erhvervstilknyttede sociale sikringsordninger?

Svar afgivet på Kommissionens vegne af Stavros Dimas

(26. april 2004)

Kommissionens forslag til Rådets direktiv, som er baseret på EF-traktatens artikel 13, om gennemførelse af princippet om ligebehandling af kvinder og mænd i forbindelse med adgang til og levering af varer og tjenesteydelser forbyder anvendelse af kønsrelaterede aktuarmæssige faktorer i forbindelse med forsikringsselskabers tjenesteydelser og private pensionsordninger (under tredje søjle). Dette afspejler Kommissionens holdning om, at anvendelsen af kønsrelaterede aktuarmæssige faktorer i forbindelse med forsikringer og pensionsordninger under den tredje søjle er i modstrid med princippet om ligebehandling og således bør forbydes

Rådets direktiv 86/378/EØF om gennemførelse af princippet om ligebehandling af mænd og kvinder inden for de erhvervstilknyttede sociale sikringsordninger (ændret ved direktiv 96/97/EF (2)) tillader anvendelse af kønsrelaterede aktuarmæssige faktorer inden for erhvervstilknyttede (anden søjle) pensionsordninger. I overensstemmelse hermed vil der, når direktivet baseret på EF-traktatens artikel 13 er vedtaget, være forskellige ordninger med hensyn til anvendelsen af kønsrelaterede aktuarmæssige faktorer inden for pensionsordninger under den anden og tredje søjle.

Kommissionen mener ikke, at anvendelsen af forskellige ordninger under anden og tredje søjle vil skabe forvirring. EF-Domstolens retspraksis har fastlagt kriterier i forbindelse med EF-traktatens artikel 141, som afgør, om en pensionsordning hører under anden søjle. EF-domstolens nøglekriterium angår, hvorvidt pensionen betales til arbejdstageren som led i beskæftigelsesforholdet mellem arbejdstageren og vedkommendes tidligere arbejdsgiver (jf. eksempelvis C-7/93 Beune).

Kommissionen anvender en gradvis tilgang til anvendelsen af kønsrelaterede aktuarmæssige faktorer i forbindelse med pensionsordninger under anden og tredje søjle. Spørgsmålet om anvendelsen af kønsbaserede aktuarmæssige faktorer i forbindelse med pensionsordninger under anden søjle blev vurderet af Kommissionen, Parlamentet og Rådet i 1986 i forbindelse med direktiv 86/378/EØF og igen i 1996 i forbindelse med direktiv 96/97/EF. Begge gange har resultatet været, at anvendelse af sådanne faktorer fortsat bør tillades. På nuværende tidspunkt fortsætter Kommissionen drøftelserne i Rådet vedrørende pensionsordninger under tredje søjle, som er omfattet af Kommissionens forslag baseret på EF-traktatens artikel 13. Derfor finder Kommissionen det uhensigtsmæssigt at foreslå en revideret udgave af direktiv 86/378/EØF om pensioner under anden søjle på nuværende tidspunkt, så længe de pågældende drøftelser vedrørende pensioner under tredje søjle fortsætter.

(1) EFT L 225 af 12.8.1986, s. 40.

(2) EFT L 46 af 17.2.1997.